Tilføjelse til nedenstående:

Nu er det ved at være et par år siden, jeg heldigvis kom ud af det forfærdelige firma. Jeg afleverede router og andet udstyr, hvilket også fremgår af den underskrevne kvittering, som jeg er i besiddelse af.
Gudhjælpemig om de ikke er begyndt at sende rykkere for manglende aflevering af udstyr nu - to år senere!!!! 
Jeg kontaktede dem og den venlige dame i telefonen bad mig om, at sende et billede af kvitteringen og rykkeren ville derefter blive slettet. 14 dage senere kommer der minsandten en rykker mere. Så nu er beløbet oppe på 582,49 kr. Jeg bliver endda i brevet truet med at de vil lukke for forbindelsen og spærre telefoner. Good luck, jeg er heldigvis kommet videre, men det er Telenor tilsyneladende ikke.
Derudover bør det også nævnes, at Telenor på ingen måde har i sinde at besvare de mails, der bliver sendt til kundecenteret.

Jeg er heldigvis blevet klogere på, at dette firma er noget af det mest groteske, man kan nærme sig. Selv to år efter hjemsøger de en. Jeg håber min lange skrivelse kan gøre gavn for andre.

Dette var en tilføjelse til nedenstående.

Sendt den 28. december 2014

Hej Telenor

Jeg skriver til jer nu, da jeg føler, at jeg er ved at have nået grænsen for hvad jeg synes er acceptabelt.
Jeg synes, at I har foretaget utrolig mange fejl på flere punkter.
Det drejer sig om to forskellige sager:

1. I slutningen af November bestilte jeg en bredbåndsforbindelse hos jer. Dette kom til at virke uden problemer indtil jeg modtog en regning fra jer, som var adresseret til Peter Petersen. Jeg ringede ind og gjorde opmærksom på, at dette ikke er mit navn. Jeg fik i den forbindelse at vide, at abonnementet slet ikke var blevet oprettet i det rigtige navn, men jeg blot skulle vente, så ville det hele blive ordnet. En uge senere modtager jeg et brev om, at min internetforbindelse vil være aktiv fra den 13. januar. Dette kunne jeg ikke forstå, da jeg allerede havde en forbindelse hos jer. Den 24. december er forbindelsen lukket og jeg ringer ind igen og får at få besked om, at der er blevet oprettet en ny aftale med start fra den 13. januar. Jeg gør opmærksom på, at det jo er noget rod, da jeg så ingen internet har fra den 24. december til den 13. januar. Jeres medarbejder kunne desværre ikke gøre så meget, da det var i juleferien. Men han ville sende en midlertidig router med det samme. Jeg har endnu ikke modtaget denne, hvilket har betydet, at både jeg og min kæreste har opbrugt al data på vores telefoner og var nødsaget til, at købe ekstra data. 

2. Det drejer sig om aftale nr. 125817861.
Den 5. december bestilte jeg en Iphone 5C til min kæreste i julegave, med nummerflytning med et Telenor 3 fri + familie. Her blev en SMART-aftale indgået.
Jeg blev desværre misvejledt, idet at bestillingen var med henblik på en firmaaftale gennem mit arbejde. Denne firmaaftale kunne ikke lade sig gøre med 3 fri + familie og jeg aftalte derfor med jer, i en senere henvendelse, at jeg skulle gøre brug af fortrydelsesretten ved at nægte modtagelsen af pakken. I samme ombæring bestilte jeg en tilsvarende telefon, men med Telenor fri+3 gb i stedet for, med virkning fra den 2 januar. Her betalte jeg hele beløbet for telefonen på 2040 kr.

Jeg blev derfor overrasket, da jeg i dag fik en regning på 85 kr for SMART-aftale, da det kan tyde på, at det gamle abonnement med 3 fri+familie ikke er blevet annulleret alligevel.
Regningen på de 85 kr. med forfaldsdato den 25/12-14 er blevet trukket fra min konto, hvilket er en fejl fra jeres side.

Jeg kan virkelig ikke forstå, hvordan noget så simpelt, kan gøres så besværligt og problemfyldt. Det gavner bestemt ikke en positiv holdning fra min side. Jeg var ellers rigtig glad for jeres produkter og tilbud, samt jeres 24 timers support. Men jeg føler virkelig det er ærgerligt, at det skal overskygges, af alle mulige småfejl, som kunne være løst meget nemmere.

Jeg ser frem til et svar fra jer, samt en løsning på de mange problemer, som er opstået.
 
 
 
Sendt den 2. januar 2015

Hej Telenor

Tiltrods for at jeg endnu ikke har fået svar på min tidligere mail, har jeg et par tilføjelser til de to sager:

1. I forbindelse med hele misæren omkring bredbåndsforbindelsen, har jeg - gennem flere telefonsamtaler med jeres kundeservice - endelig fået forbindelse igen d.d. Dog har I lavet endnu en fejl, da I i det vedlagte brev sammen med den nye router skriver, at mit abonnement de første 3 måneder vil koste 114,50,- og derefter vil stige til 229,- pr. md. Det var ikke det oprindelige tilbud jeres medarbejder gav mig tilbage i november, da det hele startede. Der lød aftalen på 149,- pr. md. Jeg forventer derfor, som med alt det andet I har lavet fejl i, at dette bliver rettet.

2. Derudover er det d.d. dagen for aktivering af abonnement, hvilket min kæreste havde set frem til, da hun nu kunne benytte sin nye mobil. Men som jeg havde mistanke om, virkede dette selvfølgelig ikke alligevel. Det var, som jeg forventede, det tilbageleverede sim-kort, som I endnu ikke har annulleret, der blev aktiveret. I en telefonsamtale med jer i dag, blev det aftalt, at et nyt sim-kort skulle sendes. Det betyder, at min kæreste ingen telefonforbindelse har, indtil modtagelsen af det nye sim-kort. Jeg finder dette meget uheldigt, da hun har flere aftaler med folk, som nu ikke kan ringe eller sms'e til hende.

Som skrevet i min foregående mail, begriber jeg ikke, at noget så simpelt kan gøres så besværligt. Jeg har haft telefonisk kontakt til jer utallige gange nu, gennem den sidste måneds tid. Det virker for mig som om, at der ikke er nogen af de folk jeg har haft kontakt til, der taler sammen, eller i det mindste har koordineret noget. Derfor sidder jeg nu med et telefonabonnement, som ikke er aktivt, to routere hvoraf jeg kun skal bruge én, en fejlbetaling på 85 kr. af den tilbageleverede mobiltelefon samt ekstra regninger på tilkøbt data på to telefonabonnementer, som følge af manglende internetforbindelse fra d. 24/12-14 til d. 2/1-15.
Jeg håber, at det er klart for jer, at jeg på ingen måde er tilfreds med hele forløbet og forventer i den forbindelse, at der bliver taget aktiv handling for, at rette op på de opståede problemer. 

 
Svar modtaget den 6. januar 2015

Hej Martin,
 
Jeg beklager utrolig meget den vanskelige start du har fået hos os.
 
Jeg kan bekræfte at internet forbindelsen til Peter Petersen er annulleret, og fuldt krediteret, hvorfor og hvordan fejlen er opstået skal jeg ikke kunne sige dig.
Derudover kan jeg samtidig bekræfte at den korrekte oprettelse af din internetforvbindelse vil ske d. 12-01-2015. Der er der desværre seks dage til endnu, men vi kan desværre ikke gøre det hurtigere da vi er afhængige af eksterne ressourcer.  
 
Vedr. punkt 2. Så kan jeg bekræfte at vi har annulleret smartaftalen, og krediteret 85 kr. på den konto hvor du har telefonnummer og de vil derfor blive modregnet din næste regning til betaling d. 1-2-2015.
Jeg håber, at du har fået svar på dit spørgsmål. Er dette ikke tilfældet, vil jeg gerne bede dig kontakte Kundeservice på telefonnummer 72 100 100, så vi hurtigt og effektivt kan besvare eventuelle tvivlsspørgsmål.
Med venlig hilsen 
Telenor

Telenor Kundeservice 
Tlf. 72 100 100 

 
D.D. har jeg endnu ikke fået svar på den forkerte aftale omkring bredbåndsforbindelsen.
Igår ringede jeg endnu en gang til jeres kundeservice, for at få en status på det nye sim-kort. Medarbejderen kunne oplyse mig, at der SLET IKKE var bestilt et nyt sim-kort!! Hvilket jeres medarbejder lovede mig den 2. januar. Jeg brugte derfor tid og energi på at køre ud til jeres fysiske butik og fik den flinke medarbejder til at lavet et sim-kort til mig, som nu fungerer.

Jeg tør slet ikke tænke på, hvor meget energi og tid jeg har brugt på alt dette. Tid som jeg kunne have brugt på mit arbejde i stedet for noget, som jeg mener bare skal fungere, men som I tilsyneladende mener, skal give anledning til mange problemer. 

Føler Telenor virkelig, at beklagelser uden handling bag ordene er optimal kundepleje!?


Jeg vil derfor gerne have, at I svarer mig på, hvordan jeres behandling kan være så elendig!?